
             Pl-x 683/2013
RAPORT COMUN
asupra
propunerii legislative pentru interzicerea manifestărilor şi organizaţiilor de tip extremist

În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizate spre dezbatere, în fond, cu propunerea legislativă pentru interzicerea manifestărilor şi organizaţiilor de tip extremist, trimisă cu adresa nr. Pl-x 683 din 23 decembrie 2013, înregistrată cu nr. 4c-12/455 din 24 decembrie 2013 la Comisia pentru apărare, ordine publică şi siguranţă naţională şi cu nr. 4c-11/1621 din 27 decembrie 2013 la Comisia juridică, de disciplină şi imunităţi.
Senatul, în calitate de primă Cameră sesizată, a respins propunerea legislativă, în şedinţa din 17 decembrie 2013.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.

Propunerea legislativă are ca obiect de reglementare instituirea interdicţiei desfăşurării pe teritoriul României a oricăror manifestări care, prin desfăşurarea sau mesajele lor aduc atingere art. 1 alin. (1) din Constituţia României, republicată. Prin proiectul de act normativ este reglementată o procedură privind declararea drept indezirabilă sau, după caz, drept persona non grata a oricărei persoane de cetăţenie străină care promovează mesaje care aduc atingere art. 1 alin. (1) din Constituţia României.

Consiliul Legislativ, prin adresa cu nr. 1048 din 27 septembrie 2013, a avizat favorabil iniţiativa legislativă, cu observaţii şi propuneri. 

Guvernul României, conform punctului de vedere transmis prin adresa cu nr. 2566 din 19 decembrie 2013, nu susţine adoptarea propunerii legislative.
Comisia pentru politică externă a avizat negativ iniţiativa legislativă, cu unanimitate de voturi, conform adresei cu nr.4c-13/78 din data de 4 februarie 2014. 
Comisia  pentru apărare, ordine publică şi siguranţă naţională a dezbătut propunerea legislativă pentru interzicerea manifestărilor şi organizaţiilor de tip extremist  în şedinţa din data de 4 februarie 2014.
La dezbateri a participat, în calitate de invitat, chestor de poliţie Doru Dumitrescu – subsecretar de stat în Departamentul Schengen din Ministerul Afacerilor Interne.
          În urma dezbaterilor, membrii Comisiei pentru apărare, ordine publică şi siguranţă naţională au hotărât, cu unanimitate de voturi, să propună plenului Camerei Deputaţilor un raport de respingere a iniţiativei legislative.
         Comisia juridică, de disciplină şi imunităţi a dezbătut propunerea legislativă în şedinţa din 5 februarie 2014.

  La şedinţă au fost prezenţi 18 deputaţi din totalul de 26 membri ai Comisiei.

La dezbaterea iniţiativei legislative a participat, în calitate de invitat, doamna Irina Alexe - chestor, secretar general adjunct al Ministerului Afacerilor Interne.

Doamna Irina Alexe a prezentat membrilor Comisiei punctul de vedere al M.A.I. referitor la propunerea legislativă aflată în dezbatere, punct de vedere conform căruia ministerul reprezentat nu susţine adoptarea iniţiativei legislative întrucât legislaţia naţională cuprinde norme care sancţionează acţiunile îndreptate împotriva ordinii constituţionale sau a caracterului naţional, suveran, independent, unitar şi indivizibil al statului român, ordinii publice sau siguranţei naţionale.
  În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să întocmească un raport comun de respingere a propunerii legislative.
          Membrii celor două comisii sesizate în fond au hotărât, în conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, să propună plenului Camerei Deputaţilor un raport comun de respingere a propunerii legislative pentru interzicerea manifestărilor şi organizaţiilor de tip extremist, întrucât soluţiile legislative cuprinse în prezenta iniţiativă legislativă nu pot fi promovate pentru că instituie reglementări paralele celor existente deja în alte acte normative.

Potrivit normelor reglementate de Curtea Constituţională în Decizia nr. 1358/2010, încălcarea normelor de tehnică legislativă prin instituirea aceloraşi reglementări în două sau mai multe acte normative, cu nerespectarea dispoziţiilor art.14 – Unicitatea reglementării în materie – şi ale art.16 – Evitarea paralelismelor – din Legea nr.24/2000, republicată, cu modificările şi completările ulterioare, este neconstituţională, întrucât contravine prevederilor art.1 alin.(5) din Constituţia României, republicată.

În raport de obiectul şi conţinutul său, propunerea legislativă face parte din categoria legilor ordinare.
         Preşedinte,




        
  Vicepreşedinte, 

Bogdan Liviu CIUCĂ    



Dan BORDEIANU
          Consilier parlamentar, 



                Consilier parlamentar,

              Rodica Penescu

